Regionsudvalgets udtalelse om "Kommissionens meddelelse 'Modernisering af arbejdets tilrettelæggelse - En positiv holdning til ændring'"

(1999/C 374/08)

REGIONSUDVALGET har -

under henvisning til Regionsudvalgets udtalelse om Kommissionens grønbog "Partnerskab - vejen til en ny tilrettelæggelse af arbejdet" (CdR 288/97 fin)(1),

under henvisning til Regionsudvalgets udtalelse om Kommissionens meddelelse om "det sociale handlingsprogram 1998-2000" (CdR 277/98 fin)(2),

under henvisning til Regionsudvalgets udtalelse om "retningslinjer for medlemsstaternes beskæftigelsespolitik i 1999" (CdR 279/98 fin)(3),

under henvisning til Kommissionens meddelelse "Modernisering af arbejdets tilrettelæggelse - En positiv holdning til ændring" (KOM(1998) 592 endelig udg.),

under henvisning til præsidiets beslutning af 15. juli 1998 om at afgive udtalelse herom i henhold til EF-traktatens artikel 198 C, stk. 4, og henvise det forberedende arbejde til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til forslag til Regionsudvalgets udtalelse (CdR 48/99 rev. 1), som blev vedtaget af Underudvalg 5 den 22. marts 1999 med Martine Buron (F, PSE) som ordfører -

på den 30. plenarforsamling den 15.-16. september 1999 (mødet den 16. september) enstemmigt vedtaget følgende udtalelse.

1. Indledning

1.1. Regionsudvalget ser positivt på Kommissionens meddelelse, som har til formål at fremme og styrke partnerskaber i forbindelse med moderniseringen af arbejdets tilrettelæggelse. Kommissionen opfordrer arbejdsmarkedets parter til at overveje, hvilke midler der bedst vil kunne supplere afsnittet om tilpasningsevne i retningslinjerne for beskæftigelsen.

1.2. Regionsudvalget henviser til, at det i sin udtalelse om Kommissionens grønbog: "Partnerskab - vejen til en ny tilrettelæggelse af arbejdet" bad Kommissionen tage hensyn til de lokale og regionale myndigheders mangeartede roller:

- som arbejdsgivere

- som katalysatorer for udviklingen lokalt

- som ansvarlige for levering af forskellige former for tjenesteydelser til borgerne.

Disse tre roller til sammen adskiller klart de lokale og regionale myndigheder fra private virksomheder. Tilpasningen af arbejdstilrettelæggelsen skal her opfylde to målsætninger: den skal dels sikre ligevægt mellem fleksibilitet og sikkerhed i ansættelsen for personalet i den lokale og regionale forvaltning, dels skabe kontinuitet i den offentlige service og opfylde borgernes behov.

2. Generelle bemærkninger

2.1. Regionsudvalget er enig med Kommissionen i, at moderniseringen af arbejdets tilrettelæggelse snarere skal ske gennem forhandlinger mellem arbejdsmarkedets parter end gennem lovgivning - selv om det kan blive nødvendigt med lovgivning i konkrete tilfælde i medlemsstaterne. Sektorerne har hver deres kendetegn, og det er på sektorniveau, at man bør eksperimentere med nye løsninger for arbejdets tilrettelæggelse.

Innovation og fleksibilitet på arbejdsmarkedet bør under alle omstændigheder indgå i en fælles retlig EU-ramme, som beskytter og sikrer arbejdstagerne i de forskellige arbejdsformer.

2.2. Regionsudvalget henviser til den interesse for retningslinjerne for beskæftigelsen, som det lagde for dagen i udtalelsen om "Forslag til retningslinjer for medlemsstaternes beskæftigelsespolitik i 1999". Det minder om, at de lokale og regionale myndigheder, når det gælder tilpasningsevne, spiller en dobbeltmrolle: som part i arbejdsmarkedsdialogen og som primus motor i arbejdsløshedsbekæmpelsen. De bør i realiteten fremme tilpasningsevnen inden for deres egne tjenestegrene samtidig med, at de støtter tilpasning i lokalområdet som helhed gennem udvikling af nye uddannelsestilbud, som især opfylder de svageste gruppers behov. De lokale og regionale myndigheder supplerer her virksomhedernes egen politik og deltager tit i et samarbejde om at forbedre arbejdskraftens tilpasningsevne (navnlig via uddannelsesprogrammer og programmer for genintegrering af socialt udstødte). Regionsudvalget ser gerne, at Kommissionen tager denne støtte til det lokale og regionale økonomiske miljø i betragtning i forbindelse med det videre arbejde angående arbejdets tilrettelæggelse og arbejdskraftens tilpasningsevne.

3. Særlige bemærkninger

Indledningen til meddelelsen

3.1. Kommissionen understreger, at moderniseringen af arbejdets tilrettelæggelse bør ske i tæt samarbejde med arbejdsmarkedets parter. Regionsudvalget opfordrer Kommissionen til i fuld udstrækning at anerkende de lokale og regionale myndigheders rolle som part i arbejdsmarkedsdialogen, selv om myndighedernes status ikke er den samme i alle medlemsstater. Arbejdsgiverrollen varierer således fra land til land alt efter de lokale og regionale myndigheders beføjelser og juridiske status. Alle lokale og regionale myndigheder i EU bør ikke desto mindre kunne deltage i moderniseringen af arbejdets tilrettelæggelse. Regionsudvalget erindrer om, at de lokale og regionale myndigheder allerede tager del i den sociale dialog på sektorniveau. Regionsudvalget opfordrer Kommissionen til fortsat at støtte denne sociale dialog.

3.2. Kommissionen understreger endvidere, at samarbejdet mellem arbejdsmarkedets parter skal tage hensyn til den politik, som føres på det økonomiske og beskæftigelsesmæssige område. Med en bedre koordination - ikke mindst på beskæftigelsesområdet - for øje anmoder Regionsudvalget Kommissionen om at inddrage de lokale og regionale myndigheder i planlægningen af EU's beskæftigelsespolitik og retningslinjerne for beskæftigelsen. En dialog om retningslinjerne, navnlig om tilpasningsevnen, ville skabe bedre sammenhæng mellem Kommissionens henstillinger og de lokale og regionale myndigheders indsats, som sammen med de nationale myndigheder er vigtige aktører i arbejdsløshedsbekæmpelsen.

Grønbogen

3.3. Regionsudvalget støtter Kommissionen i, at formålet med grønbogen ikke er at skabe grundlag for et lovgivningsinitiativ, som skal foreskrive en bestemt form for tilrettelæggelse af arbejdet. Forskelle i høringspraksis i de enkelte lande og sektorer bør respekteres, så særlige forhold tages med i betragtning ved arbejdstilrettelæggelsen, og så processen kan munde ud i egentlige forhandlinger, der anerkendes af arbejdstagerne. Den fortsatte udvikling inden for arbejdstilrettelæggelse umuliggør i øvrigt, at man fastsætter et sæt regler én gang for alle. Der er tværtimod behov for en løbende justering, hvor der tages hensyn til, at fleksibilitet ikke blot i arbejdstiden, men også i de individuelle jobprofiler er et anerkendt træk ved arbejde i såvel den offentlige som den private sektor.

3.4. Kommissionen understreger, at moderniseringsprocessen skal fremskyndes. De lokale og regionale myndigheder er allerede i gang med en modernisering. De er interesserede i at udveksle erfaringer med henblik på at sammenligne med andres praksis og eventuelt lære af den. Regionsudvalget beder Kommissionen støtte og fremme udveksling af erfaringer.

3.5. Regionsudvalget gør Kommissionen opmærksom på, at de lokale og regionale myndigheder opfatter konkurrenceevne og produktivitet på en anden måde end erhvervslivet. De lokale og regionale myndigheder er centrale for livet i lokalsamfundet. De skal, når de betjener borgerne, få produktivitet, service, konkurrenceevne og kontinuitet i de offentlige tjenester til at gå op i en højere enhed. Derfor må de lokale og regionale myndigheder give prioritet til tjenesteydelsernes kvalitet og kontinuitet. Dette gælder især for den daglige åbningstid (som er blevet kraftigt udvidet i de seneste år, fordi der er et behov for at forbedre adgangen for flest mulige borgere, der er begrænset af deres egen arbejdstid). Diskussionen bør derfor ikke kun foregå mellem arbejdsgiverne og de faglige organisationer, men føres med samtlige borgere.

3.6. De lokale og regionale myndigheder indtager også en særstilling med hensyn til målsætningen om at forene familie- og arbejdsliv. Som arbejdstagere fører de ofte en ligestillingspolitik og en politik for positiv særbehandling ved besættelse af ledende stillinger. Men de lokale og regionale myndigheder er som regel også ansvarlige for leveringen af disse tjenester til de lokale arbejdsgivere (pleje og bistand til personer, der ikke kan klare sig selv). Også på dette felt varetager de altså en dobbeltfunktion.

3.7. Regionsudvalget understreger, at de lokale og regionale myndigheder er villige til at påtage sig en fremtrædende rolle, når en ny indfaldsvinkel til arbejdstilrettelæggelse skal udvikles. De har allerede sat en modernisering i gang. De forhandler med deres modpart på arbejdsmarkedet på sektorniveau og er parate til forandring. Regionsudvalget beder Kommissionen tage hensyn til resultaterne af de lokale og regionale myndigheders løbende indsats på området. Det foreslår især, at den høringsproces, som grønbogen satte i gang og denne meddelelse har videreført, fortsættes - først og fremmest for at medvirke til, at EU's tilpasningspolitik udvikler sig.

Beskæftigelsesstrategien fra Luxembourg

3.8. Regionsudvalget henstiller påny, at de lokale og regionale myndigheder inddrages i planlægningen af EU's beskæftigelsespolitik, og at Kommissionen indfører en egentlig partnerskabs- og høringsstruktur. De lokale og regionale myndigheder er interesserede i partnerskaber inden for rammerne af den sociale dialog på sektorniveau. De udfører dog samtidig en katalysatorfunktion på lokalt niveau. Her føres en dialog med andre partnere, serviceudbydere og virksomheder, f.eks. gennem offentlige beskæftigelsestiltag, der sigter mod at styrke tilpasningsevnen blandt ansatte i de private virksomheder. Regionsudvalget ser gerne, at ekspertgruppen vedrørende udviklingen i arbejdsretten får lov til at fortsætte, og det vil gerne indgå i en dialog med denne gruppe om modernisering af de offentlige tjenester på lokalt og regionalt niveau.

Rammer for en fremtidig indsats

3.9. Regionsudvalget minder om, at den offentlige sektor på lokalt og regionalt niveau har nogle meget markante træk (som beskrevet ovenfor). Disse træk bør Kommissionen tage hensyn til.

3.10. Regionsudvalget er enig med Kommissionen i, at det er nødvendigt med en ny indfaldsvinkel til modernisering af arbejdets tilrettelæggelse. Regionsudvalget ønsker ikke desto mindre, at Kommissionen præciserer idégrundlaget for sin nye indfaldsvinkel. Regionsudvalget:

- mener, at arbejdsmarkedets parter skal have mulighed for at udveksle erfaringer vedrørende mål og midler på EU-niveau;

- understreger, at Kommissionen skal respektere såvel subsidiaritetsprincippet som arbejdsmarkedets parters uafhængighed;

- anmoder udtrykkeligt Kommissionen om at indarbejde aftalerne mellem arbejdsmarkedets parter i retningslinjerne og give alle arbejdsmarkedsparter, som deltager i moderniseringsprocessen, mulighed for at give deres besyv med, når retningslinjerne for beskæftigelsen skal skrives om;

- ønsker, at arbejdsmarkedets parters centrale rolle anerkendes på såvel sektorielt som intersektorielt niveau, og at denne anerkendelse følges op af instrumenter, der sætter dem i stand til at udfylde denne rolle.

3.11. Mål: Regionsudvalget understreger, at moderniseringen af arbejdets tilrettelæggelse i de offentlige lokale og regionale serviceorganer indgår som led i en overordnet modernisering og forbedring af servicen over for borgerne. Fleksibilitet skal opfylde nye krav fra forbrugerne i to henseender:

- gennem fleksibel arbejdstid skal det blive lettere at få adgang til de offentlige serviceorganer i løbet af dagen og ugen;

- gennem fleksibel opgavefordeling skal nye behov hos visse grupper af borgere opfyldes: hjælp til socialt udstødte, kulturel og social reintegration, støtte til udvikling af nye aktiviteter.

Mere end noget andet sted er moderniseringen i de lokale, offentlige serviceorganer knyttet til beskæftigelsesproblematikken: selv om begrænsninger på de offentlige budgetter hæmmer jobskabelsen inden for det offentlige, er effektive, offentlige serviceorganer på lokalt plan en magtfuld faktor bag jobskabelsen i lokalsamfundet. Tilpasningen af arbejdskraften inden for den offentlige sektor vil smitte af på de andre retningslinjer:

- etablering af nye virksomheder: støtte til nye iværksættere, navnlig til de mest sårbare kategorier (f.eks. etniske grupper, unge og kvinder);

- ligestilling: kvinder hjælpes ud på arbejdsmarkedet.

3.12. De offentlige serviceorganer på lokalt niveau opererer i mange medlemsstater med helt specielle ansættelseskontrakter. Disse kontrakter bør udvikles, så de fremmer fleksibilitet og uddannelse, uden at det går ud over den langsigtede sikkerhed i ansættelsen, som er nødvendig af hensyn til kontinuiteten i de offentlige serviceydelser.

3.13. Ny teknologi: indførelsen af ny teknologi berører de lokale myndigheder i to henseender: i deres interne organisation og i servicen over for borgerne. Indførelsen af ny teknologi gør det muligt at decentralisere serviceydelser til borgerne og at nå ud til befolkningsgrupper og randområder, som har samme ret til service af høj kvalitet, som befolkningen i byerne. Regionsudvalget anmoder Kommissionen om at tage bedre hensyn til det sociale aspekt ved ny teknologi i sit arbejde.

3.14. Lige muligheder: lokalforvaltningerne er traditionelt domineret af kvinder. De lokale og regionale myndigheder ønsker ikke desto mindre at favorisere kvinders adgang til ledelsesfunktioner og virksomhedsetablering.

3.15. De nationale regeringers rolle: Regionsudvalget vil bede Kommissionen indføre det lokale og regionale aspekt såvel i de fremtidige retningslinjer for beskæftigelsen som i de nationale beskæftigelsesplaner. Herved muliggøres en dialog mellem de tre niveauer, som er mest aktive i jobskabelsen:

- det lokale/regionale niveau, hvor jobskabelsesinitiativer gennemføres;

- det nationale niveau og i visse tilfælde det regionale niveau, som kan støtte initiativer gennem en favorabel lovgivning;

- EU-niveauet, som fortsat bør støtte og tilskynde til udveksling af erfaringer.

Kun aktioner, der er samordnet og samstemt mellem disse tre niveauer, kan få positiv og varig indflydelse på beskæftigelsen og livskvaliteten.

3.16. EU's rolle: Regionsudvalget anmoder udtrykkeligt Kommissionen om, at repræsentanter for de lokale og regionale myndigheder får sæde i den ekspertgruppe, der er nedsat med henblik på at støtte lokale og nationale initiativer. Regionsudvalget glæder sig over, at Kommissionen i højere grad agter "at identificere og udveksle eksempler på god praksis, at fremme samarbejde og støtte tilbagestående sektorer og regioner", men finder det samtidig absolut nødvendigt at inddrage de lokale og regionale myndigheder i disse overvejelser. Regionsudvalget minder om, at det har lanceret et initiativ med titlen "En lokal indsats for beskæftigelsen", der har til formål at sikre de lokale og regionale niveauers engagement i retningslinjerne, og opfordrer Kommissionen til at inkorporere dette initiativ i EU's strategi.

3.17. I nogle medlemsstater har de lokale og regionale myndigheder ansvaret for opgaver, som er overladt til private virksomheder i andre. Myndigheder og virksomheder skal derfor behandles ens ved tildeling af projektstøtte.

De lokale og regionale myndigheders uddannelses- og kompetenceforbedrende projekter m.m. bør derfor kunne få støtte fra strukturfondene på linje med tilsvarende projekter for private virksomheder.

På opfordring fra Det Europæiske Råd (mødet i Luxembourg) har Kommissionen nedsat en ekspertgruppe på højt niveau til at opstille prognoser for den industrielle udvikling i EU.

En lignende gruppe kunne nedsættes til at identificere forandringerne i den offentlige sektor.

4. Konklusion: de næste skridt

4.1. Regionsudvalget glæder sig over Kommissionens opfordring til arbejdsmarkedets parter om at deltage i processen og agter meget aktivt at støtte denne strategi.

4.2. Regionsudvalget følger med særlig interesse udviklingen i retningslinjerne og anmoder i den forbindelse om, at Det Europæiske Råd på sit møde i Helsingfors tager hensyn til de lokale og regionale aspekter. Det vil støtte ethvert tiltag fra Kommissionen i den retning.

4.3. Regionsudvalget foreslår Kommissionen, at høringsprocessen vedrørende modernisering af arbejdets tilrettelæggelse udstrækkes til emner som fjernarbejde, informationssamfundet, erhvervsuddannelse og arbejdstagernes inddragelse i virksomhedernes forhold.

4.4. Regionsudvalget opfordrer Kommissionen til i de næste faser at medtænke følgende facetter, som har stor betydning for arbejdets tilrettelæggelse:

- befolkningens stadig højere gennemsnitsalder, som har konsekvenser for arbejdskraftens sammensætning og størrelse og udløser nye servicebehov;

- udvikling af målsætningerne og politikken bag socialiseringen. Den nødvendige modernisering af denne bør dog ikke bringe arbejdstagernes levestandard og livskvalitet i fare.

Bruxelles, den 16. september 1999.

Manfred DAMMEYER

Formand for

Regionsudvalget

(1) EFT C 64 af 27.2.1998, s. 85.

(2) EFT C 93 af 6.4.1999, s. 56.

(3) EFT C 51 af 22.2.1999, s. 59-62.